Predkladacia správa

Materiál je predkladaný na základe požiadavky predsedu Národnej rady SR Pavla Hrušovského. Predseda parlamentu požiadal, aby členovia Konventu o budúcnosti Európy  vymenovaní za NR SR a za vládu SR pripravili a predložili Národnej rade správu o doterajšom priebehu rokovaní Konventu. 
Predkladaný materiál v prvej časti obsahuje informácie o doterajšom priebehu diskusie o budúcnosti EÚ v Bruseli (Konvent o budúcnosti Európy) a na Slovensku (Národný konvent o európskej budúcnosti Slovenska).
Druhá časť materiálu obsahuje predbežný návrh pozície SR v otázkach inštitucionálnej architektúry EÚ. Tretia časť obsahuje informáciu o výsledkoch diskusií jednotlivých pracovných skupín Konventu a predbežné pozície Slovenskej republiky k nim. Návrh finálnej slovenskej pozície bude predložený do vlády do konca marca  2003 a bude zohľadňovať diskusiu v NR SR k tomuto predkladanému materiálu, ako aj výsledky diskusie 6. zasadnutia Národného konventu o európskej budúcnosti Slovenska. 
Prílohy materiálu tvoria vyhlásenia zo zasadnutí Národného konventu o európskej budúcnosti Slovenska a predbežný návrh štruktúry ústavnej zmluvy EÚ predložený predsedníctvom Konventu o budúcnosti Európy dňa 28. októbra 2002.